OBS-varsel for veiene: Snøfokk og sterk vind i fjellet i hele Sør-Norge
Både torsdag og fredag er det ventet snø og meget vanskelige kjøreforhold på fjellet på Vestlandet, i Sør-Trøndelag, Agder-fylkene, Telemark, Buskerud, og dessuten for Hedmark og Oppland. – I dag, torsdag er det nokså mildt, men fredag synker temperaturen, slik at vi i Sør-Trøndelag kan få snø ned i 400 – 700 meters høyde. I sørlige fjellstrøk tenker jeg vi snakker litt høyere, snøen vil komme ned til 500 – 800 meters høyde, sier statsmeteorolog Ingrid Bentzen ved Meteorologisk institutt.Etter en lang og tørr høst får Vestlandet og kysten nordover vasket seg skikkelig denne uken. Et godt gammeldags høstlig uvær kommer innover fra Island og setter opp vind av kuling og liten storm torsdag og fredag. – Vinden er jo et aspekt ved dette, det blåser først sørlig til sørvestlig stiv og sterk kuling, som kommer opp i liten storm ved Stad og rundt Nord-Vestlandet. Så dreier vinden mot vest og nordvest, og hele tiden legger luftmassene igjen mye nedbør, forklarer statsmeteorolog Espen Biseth Granan. Han påpeker at det også vil bli så kjølig at vi får snø ganske langt ned i fjellsidene.Nysgjerrig på været akkurat nå? Her kan du se hvordan det blåser akkurat nå – og se hvor kraftig vinden er! I vinduet under kan du se akkurat hvordan det blåser, og trykker du med pilen på vinden, vil det poppe opp et vindu som viser vindstyrken der du ønsker det. Tjenesten er levert av programmerere, men bygger på vind- og værmodeller fra særlig USAs ledende meteorologi-organisasjoner. Hvis du er spesielt interessert, kan du også få fram hvordan vindbildet kan bli seende ut om ett, to eller flere døgn fram i tid. – Det er særlig nedbøren som vi holder et lite øye med, og har en kontakt med Norges vassdrags- og energidirektorat om dette. De er særlig opptatt av nedbøren på Sunnmøre, men det er ennå ikke sendt ut noe farevarsel, sier Granan.Han anslår nedbørsmengden i løpet av 24 timer fra torsdag morgen til å kunne komme opp i 40 – 50 millimeter, men anslagene er usikre. Nedbøren strekker seg fredag fra Stavanger til Vestfjorden. Men – som så ofte når vestaværet setter inn, slår det ut i godvær på Østlandet. Her har det vært både litt kaldt og litt surt de siste ukene, men fredag ser det betydelig bedre ut: – Fredag ser det ut til å kunne bli både sol og fine temperaturer – lørdag kanskje mer vekslende skydekke, men temperaturen kan komme opp i rundt ti grader, sier Granan.
Meteorologisk institutt varsler dårlig vær på fjellovergangene i hele Sør-Norge og Midt-Norge.